HD er stytting á Hip Dysplasia , eða mjaðmalos á Íslensku . Mjaðmalos virðist vera mun algengari vandi í köttum en áður var haldið . Mjaðmalos er arfgengur sjúkdómur sem veldur því að grópin sem mjaðmakúlan hvílir í er mun grynnri en á heilbriðgum dýrum . Þar af leiðandi er kúlan lausari og fer að nuddast við grunnu grópina með þeim afleiðingum að brjóskið sem vanalega er á milli grópar og kúlu rýrnar og á endanum eyðist alveg . Þegar brjóskið er uppurið eru liðamótin bein í bein , það er mjög sársaukafullt eins og menn með sama kvilla geta sagt okkur . Því miður getur líkaminn ekki endurnýjað brjósk , en í örvæntingu sinni til að laga vandann byrjar líkaminn að auka beinmassann , sem gerir vandann verri og sársaukafyllri . Eðlishvöt katta til að sýna undir engum kringumstæðum sársauka er afar sterk og því í lang flestum tilfellum getur köttur sem er með alvarlegt mjaðmalos gengið um og stokkið án þess að haltra eða sýna önnur veikleikamerki . Þegar losið er orðið verulega slæmt fara þeir að ganga um hægar og forðast stökk en mjög sjaldan haltra . Eina leiðin til að greina mjaðmalos er með rönken myndatöku , lesið meira um það hér . Greining HD í köttum er mjög nýtt en vel þekkt í hundum , en tilrauna verkefni fór af stað í Svíþjóð árið 2000 , svo í Júní 2010 varð möguleiki fyrir aðra í heiminum að taka þátt í þessu heilsufarsverkefni , þar á meðal Íslendinga . Lesið meira um heilufarsverkefnið á PawPeds . Vinsamlegast athugið að ekki er mælt með að taka ketti greinda með HD úr ræktun , þetta er það nýtt fyrirbrigði að það gæti skemmt stórlega stofninn að hætta að nota þessi dýr , sýnum ræktendum þolinmæði , það tekur tíma og peninga að mynda dýr með tiliti til HD . Við þurfum að byrja á því að komast að því hvaða ræktunardýr eru með HD og sjá hvernig best er að vinna úr því , meðan svona fáir eru prófaðir gætu öll ræktunardýrin þess vegna verið með mjaðmalos og án þeirra er enginn Maine Coon . Förum varlega og sýnum aðgát í nærveru sálar , þeir sem hafa nú þegar látið mynda dýrin sín eru að vinna að bættum stofni og horfa til framtíðar , berum virðingu fyrir því .